ROZSUDOK VŠEOBECNÉHO SÚDU (odvolacia komora)

z 30. novembra 2011

Vec T-51/08 P

Európska komisia

proti

Danielovi Dittertovi

„Odvolanie – Verejná služba – Úradníci – Povýšenie – Povyšovanie v roku 2005 – Prednostné body – Nepridelenie z dôvodu technickej poruchy – Výbor pre povýšenie A* – Pridelenie nižšieho počtu ďalších prednostných bodov, než navrhol nadriadený – Nezapísanie do zoznamu povýšených úradníkov“

Predmet: Odvolanie podané proti rozsudku Súdu pre verejnú službu Európskej únie (druhá komora) z 22. novembra 2007, Dittert/Komisia (F-109/06, Zb. VS s. I-A-1-383 a II-A-1-2131), a smerujúce k zrušeniu tohto rozsudku

Rozhodnutie: Odvolanie sa zamieta. Komisia znáša svoje vlastné trovy konania a je povinná nahradiť trovy konania, ktoré vznikli D. Dittertovi.

Abstrakt

1. Úradníci – Žaloba – Akt spôsobujúci ujmu – Systém povyšovania zavedený Komisiou – Nepridelenie prednostných bodov – Akt, ktorý možno napadnúť žalobou – Podmienka

(Služobný poriadok úradníkov, články 45, 90 a 91)

2. Úradníci – Povýšenie – Porovnávacie hodnotenie zásluh

[Služobný poriadok úradníkov, článok 38 písm. f) a článok 45]

3. Úradníci – Povýšenie – Porovnávacie hodnotenie zásluh

(Služobný poriadok úradníkov, článok 45)

4. Úradníci – Povýšenie – Porovnávacie hodnotenie zásluh

(Služobný poriadok úradníkov, článok 45)

5. Úradníci – Povýšenie – Porovnávacie hodnotenie zásluh

(Služobný poriadok úradníkov, článok 45)

1. V rámci systému povyšovania zavedeného Komisiou rozhodnutie o nepridelení prednostných bodov, ktoré vyplýva z opomenutia, a nie z úmyselnej voľby založenej na posúdení zásluh dotknutého úradníka, predstavuje vadu konania vtedy, ak by bez tejto nezrovnalosti v priebehu konania rozhodnutie o nepridelení mohlo mať iný obsah.

(pozri body 59 a 60)

2. Z článku 38 písm. f) služobného poriadku vyplýva, že dočasne preložení úradníci si zachovávajú pracovné miesto, právo na postup na vyšší stupeň a na povýšenie. Z toho vyplýva, že s týmito úradníkmi, ktorí v služobnom postupe pokračujú v rámci svojho pôvodného generálneho riaditeľstva, sa v oblasti povyšovania nesmie zaobchádzať inak ako s ostatnými a že musia mať rovnaké možnosti ako ich kolegovia pridelení k rovnakému generálnemu riaditeľstvu.

V tejto súvislosti sa inštitúcia nemôže úspešne odvolávať na údajný problém, ktorý existuje pri porovnávaní príslušných zásluh preložených úradníkov a zásluh úradníkov, ktorí neboli dočasne preložení, pretože správy o služobnom postupe preložených úradníkov vypracúva ich pôvodné generálne riaditeľstvo, a nie ich nadriadený v hostiteľskej inštitúcii. Porovnanie zásluh dočasne preložených úradníkov so zásluhami úradníkov, ktorí neboli dočasne preložení, je preto naďalej možné, dokonca nevyhnutné na zabezpečenie rovnosti zaobchádzania so všetkými úradníkmi.

(pozri body 62, 66 a 67)

3. Nič nebráni tomu, aby vada konania, ku ktorej došlo počas prideľovania prednostných bodov na generálnom riaditeľstve Komisie, mohla byť napravená menovacím orgánom v neskoršom štádiu povyšovania. Je však ešte potrebné, aby bol tento opravný zásah navrhnutý a prebehol pri rešpektovaní všeobecných charakteristík systému povyšovania zavedeného internou právnou úpravou Komisie.

V tejto súvislosti má v rámci tohto systému každý úradník, či už je dočasne preložený, alebo nie, právo na dve po sebe idúce hodnotenia svojich zásluh, z ktorých každé môže samo osebe zvýšiť jeho šance na povýšenie: porovnávacie hodnotenie v rámci jeho generálneho riaditeľstva vykonávané generálnym riaditeľom, v ktorom možno prípadne udeliť prednostné body, a potom porovnávacie hodnotenie rozšírené na všetky generálne riaditeľstvá, v ktorom možno prípadne udeliť ďalšie prednostné body. Hlavnou úlohou tohto hodnotenia rozšíreného na všetky generálne riaditeľstvá teda nie je nahradiť hodnotenie, ku ktorému pristupujú jednotlivé generálne riaditeľstvá, ale toto hodnotenie doplniť prípadným udelením ďalších prednostných bodov.

Okrem toho v systéme povyšovania založenom na kvantitatívnom vyjadrení zásluh, ktoré sa vyznačuje každoročným prideľovaním bodov za zásluhy a ďalších prednostných bodov úradníkom, môže možnosť opravného zásahu menovacieho orgánu napraviť vadu konania, ku ktorej údajne došlo voči úradníkovi počas porovnávacieho hodnotenia jeho zásluh na úrovni jeho generálneho riaditeľstva, iba vtedy, ak táto možnosť zabezpečí dotknutej osobe rovnako priaznivé zaobchádzanie ako to, ktoré by sa na ňu vzťahovalo, ak by k uvedenej vade nedošlo. Táto zásada nie je dodržaná vtedy, keď sa menovací orgán vôbec nepovažuje za viazaný formálnymi ubezpečeniami poskytnutými dotknutým generálnym riaditeľom, pokiaľ ide o jeho zámery týkajúce sa daného úradníka, ak by k nezrovnalosti nedošlo, hoci jediným cieľom postupu generálneho riaditeľa bolo napraviť vadu konania spôsobilú ohroziť platnosť rozhodnutia stanovujúceho celkový počet bodov v súlade so zásadou riadnej správy vecí verejných a povinnosťou starostlivosti, ktorú má administratíva.

(pozri body 70 – 73 a 75)

Odkaz: Súd prvého stupňa, 6. júna 2007, Parlante/Komisia, T-432/04, Zb. VS s. I-A-2-133 a II-A-2-921, body 59, 64 a 68

4. Konanie o povýšení zavedené Komisiou predpokladá účasť generálnych riaditeľov na povyšovaní prostredníctvom prideľovania prednostných bodov ich generálneho riaditeľstva. Je teda prirodzené, keď generálny riaditeľ, ktorému bolo po technickej poruche nezávislej od jeho vôle znemožnené vyjadriť sa ku spisu jedného zo svojich podriadených, poskytne príslušnému výboru pre povýšenie a menovaciemu orgánu relevantné informácie týkajúce sa porovnávacieho hodnotenia zásluh dotknutej osoby v rámci jeho generálneho riaditeľstva. Takéto správanie zďaleka nekladie dotknutú osobu do priaznivejšej situácie, než je situácia ostatných úradníkov toho istého generálneho riaditeľstva, ale naopak, je v súlade nielen so zásadou riadnej správy vecí verejných a s povinnosťou starostlivosti, ale aj so zásadou rovnosti zaobchádzania.

(pozri bod 81)

5. Systém povyšovania zavedený Komisiou je založený na kvantitatívnom vyjadrení zásluh, ktoré sa vyznačuje každoročným prideľovaním bodov za zásluhy a ďalších prednostných bodov úradníkom, takže umožňuje objektívnejšie a ľahšie porovnanie zásluh ako predtým. V takom systéme je celkový počet bodov úradníkov, ktorí prichádzajú do úvahy na povýšenie, rozhodujúci pre ich povýšenie v tom zmysle, že tí z nich, ktorí prekročia hranicu povýšenia, budú v zásade na základe samotnej tejto skutočnosti povýšení.

(pozri bod 93)

Odkaz: Parlante/Komisia, už citovaný, bod 59